Rapport Onderwysfonds - Rapport Onderwysfonds
Die ROF is in November 2003 as 'n gesamentlike inisiatief van organisasies gestig. 'n Raad van Trustees bestaande uit verteenwoordigers van Rapport, Solidariteit, die Afrikanerbond en (vanaf 2007) die Dagbreek Trust is verantwoordelik vir die bestuur en beheer van die fonds. Twee nuwe lede-organisasies [die SA Onderwysersunie (SAOU) en die Federasie van Beheerliggame van SA skole (FEDSAS)] het, tot voordeel van onderwys in Suid-Afrika, in 2012 ingeskakel by die Rapport Onderwysfonds. Die organisasies word verteenwoordig deur mnre. Chris Klopper (SAOU) en Paul Colditz (FEDSAS).
Die ROF is 'n stigting. Die Raad van Trustees bestaan uit twee verteenwoordigers van elke prinsipaal. Mnr. Hennie de Wet (bestuurder) hanteer die sekretariaat van die Raad.
Daar is tans 'n geweldige groot behoefte aan fondse, en die ROF kan nie naastenby in die behoefte voorsien nie. Die ROF het verlede jaar meer as 500 aansoeke ontvang! ROF is uitsluitlik afhanklik van die finansiele ondersteuning van die korporatiewe mark en gemeenskap om hierdie leningsbeurse aan onderwysstudente te gee.
Die Fonds het artikel 18A-belastingvrystelling. Enige geldelike toekennings by wyse van lenings/beurse/skenkings kan alleen aan persone gedoen word via 'n instelling wat ingevolge artikel 18A van die Inkomstebelastingwet geregistreer is, en dieselfde vereiste geld vir skenkings/lenings aan instansies/instellings.
Art. 18A-Sertifikate word uitgereik aan instellings en individue wat 'n skenking maak aan ROF.
'n Onafhanklike beurskomitee, wat saamgestel word uit kundiges op die terrein van die toekenning van beurse, oorweeg jaarliks alle aansoeke volgens goedgekeurde kriteria bv. studente se uitslae, leiereienskappe, maatskaplike en sosiale omstandighede van gesin, ens.
ROF het sy bestaande strategie uitgebrei en besluit dat daar gefokus moet WORD op:
Die verbreding van die fokus op toetreders tot die onderwys en die verfyning van die behoeftes aan opleiding;
die ondersteuning van die in-diens-opleidingsmodel/internskap van assistent-onderwysers; en
dat waar moontlik, ook aandag gegee WORD aan die bevordering van geleenthede aan praktiserende onderwysers om verdere kwalifikasies te verbeter.
Die ouditeursfirma Meintjes, Vermooten Brooklyn is as ouditeure van die ROF aangestel.
Hein Kruger Internasionaal is die beleggingsmaatskappy wat verantwoordelik is vir die bestuur van reserwefondse.
Finansiële bydraes tot die ROF is belastingaftrekbaar. Artikel 18A-belastingvrystelling- sertifikate word ná ontvangs uitgereik.
Die ROF is by die Nasionale Kredietreguleerder (NCRCP3885) geakkrediteer en is ook geregistreer as 'n "Non-Profitable Organisation" (041-319NPO).